Васил Цонев
Така е, като вярвате на слухове

chitanka.info

Бай Прокоп, ловецът, си правеше утринната гимнастика.

Едно-две, едно-две — тактуваше си той и размахваше ръце край обвитата в мъгла река.

И изведнъж тръстиките се разшумяха и от тях излезе патка.

Бай Прокоп се хвана за главата и хукна към гюмето да си вземе пушката.

А насреща му — ловецът бай Игнат, който също (ако искате вярвайте, ако искате — не) правеше своята утринна гимнастика.

— Едно-две, едно-две! — размахваше ръце бай Игнат, но като видя търчащия към него бай Прокоп, се сепна. И в очите му се появи въпрос.

Без да спре, бай Игнат разпери ръце и между разперените му ръце се появи патка. Голяма като гъска.

Бай Игнат се хвана за главата и също хукна към гюмето да си вземе пушката.

И като търчеше, срещна ловеца бай Спас, който (невероятно, но факт) правеше своята утринна гимнастика.

— Едно-две, едно-две! — командваше си бай Спас в момента, когато видя търчащия към него бай Игнат. И в очите му се появи въпрос.

Бай Игнат разпери ръце и между разперените му ръце се появи патка, голяма колкото овца.

Бай Спас се хвана за главата и хукна към гюмето да си вземе пушката.

И като търчеше, срещу него се зададе бай Прокоп, който си беше взел вече пушката и търчеше да застреля патката.

Като видя търчащия срещу него бай Спас, в очите му се появиха питанки.

Бай Спас разпери ръце и между разперените му ръце се появи патка, голяма колкото магаре.

Бай Прокоп се сепна, но понеже беше безстрашен, плю в пазвата си и тръгна предпазливо към патката.

И както вървеше, срещна бай Игнат, който също си беше взел пушката и търчеше да застреля патката. Но лицето на бай Прокоп беше толкова бледо и пушката така трепереше в ръцете му, че в очите на бай Игнат се появи въпрос.

Бай Прокоп разпери треперещите си ръце и между тях се появи патка, голяма колкото крава.

Двамата изведнъж замръзнаха на местата си. Но понеже бяха безстрашни, стиснаха здраво пушките си и бавно запристъпяха към патката.

И както пристъпяха бавно, настигна ги бай Спас, който също си бе взел пушката и търчеше да застреля патката. Като видя изменените им лица и треперещите пушки, бай Спас се сепна и в очите му се появи въпрос.

Като се тресяха от страх, бай Прокоп и бай Игнат разпериха ръце и между тях се появи патка, голяма колкото слон. И така се задрусаха, че пушките паднаха от ръцете им.

А в това време голямата като слон патка излезе от тръстиките и налапа тримата ловци барабар с пушките им.

Така е, като вярват на слухове.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.